Lykkjunni var komið fyrir í 4500 grænlenskum unglingsstúlkum á árunum 1966 til 1970 til þess að hægja á fólksfjölgun í landinu. Þetta var gert með samþykki danskra yfirvalda en án vitundar stúlknanna og foreldra þeirra.
Lykkjunni var komið fyrir í líkama 4500 grænlenskra unglingsstúlkna seint á sjöunda áratugnum án þeirra vitundar og foreldra þeirra. Aðgerðin var liður í átaki danskra stjórnvalda til að hægja á fólksfjölgun á Grænlandi. Málið hefur legið í þagnargildi þar til nú.
Greint var fyrst frá málinu í hlaðvarpsþætti danska ríkisútvarpsins DR - Spiralkampagnien, eða lykkjuherferðin þ. 6. maí. Fjöldi grænlenskra kvenna hefur síðan stigið fram og greint frá reynslu sinni. Aðgerðin var gerð undir yfirskyni getnaðarvarnafræðslu og gengust 4500 grænlenskar stúlkur á aldrinum 13 til 18 ára undir hana á fjögurra ára tímabili frá 1966 til 1970. Þá dróg úr aðgerðum, en þeim var framhaldið til ársins 1975. Dönsk yfirvöld höfðu áhyggjur af mikilli fólksfjölgun á Grænlandi á þessum árum. Um 1500 börn fæddust árlega, þar af fæddu einstæðar mæður á unglingsaldri 500 börn. Dönsk yfirvöld gripu til þess ráðs að koma fyrir lykkju í unglingsstúlkur, en lykkja er ekki notuð sem getnaðarvörn hjá konum sem ekki hafa fætt börn áður. Fæðingum fækkaði niður í 900 til eitt þúsund á ári upp úr 1970. Konurnar sem stigið hafa fram að undanförnu hafa sagt að þær hafi ekki vitað að lykkjunni hafi verið komið fyrir, þær hafi einungis haldið að þær hefðu verið í skoðun. Margar lýsa miklum líkamlegum og andlegum þrautum sem þær hafi þurft að lifa við alla tíð. Mörg dæmi er um að konurnar hafi ekki getað eignast börn síðar á lífsleiðinni. Málið hefur vakið mikla athygli á Grænlandi og í Danmörku og grænlenskir stjórnmálamenn hafa krafist rannsóknar. Dönsk yfirvöld hafa litlu svarað fram að þessu, fyrir utan það að Magnus Heunicke heilbrigðisráðherra hefur sagt að honum þyki þetta leitt og að ráðuneyti hans ætli að skoða málið. Nánar verður fjallað um málið í Speglinum í kvöld og rætt við Ingu Dóru Guðmundsdóttur Markussen ritara grænlenska Siamut flokksins.
Lykkjunni var komið fyrir í 4500 grænlenskum unglingsstúlkum á árunum 1966 til 1970 til þess að hægja á fólksfjölgun í landinu. Þetta var gert með samþykki danskra yfirvalda en án vitundar stúlknanna og foreldra þeirra. 